**ANGAJAŢII PRIMĂRIEI EFORIE ÎŞI PĂSTREAZĂ SALARIILE**

Pe ordinea de zi a şedinţei ordinare a Consiliului Local Eforie din data de 19 februarie 2018, la punctul 3 a fost înscris Proiectul de Hotărâre pentru stabilirea salariilor de bază pentru funcţionarii publici şi personalul contractual din Primăria Eforie. Conform prevederilor art. 11 alin. (1) din Legea-cadru nr. 153/2017 privind salarizarea personalului plătiti din fonduri publice “*Pentru funcţionarii publici şi personalul contractual din cadrul familiei ocupaţionale „Administraţie“ din aparatul propriu al consiliilor judeţene, primării şi consilii locale şi din serviciile publice din subordinea acestora, salariile de bază se stabilesc prin hotărâre a consiliului local, a consiliului judeţean sau a Consiliului General al Municipiului Bucureşti, după caz, în urma consultării organizaţiei sindicale reprezentative la nivel de unitate sau, după caz, a reprezentanţilor salariaţilor*”.

Prin HCL nr. 141 din luna august 2017 Consiliul Local Eforie a aprobat o grilă de salarizare pentru funcţionarii publici şi pentru personalul contractual din cadrul Primăriei Eforie. În anul 2018, angajaţii Primăriei Eforie vor fi salarizaţi pe baza aceloraşi coeficienţi aprobaţi pentru anul 2017, diferenţa din grila de salarizare constând în faptul că respectivii coeficienţi se vor înmulţi cu nivelul salariului minim pe economie stabilit prin HG nr. 846/2017 – coeficienţii care în anul 2017 s-au aplicat la salariul minim brut de 1450 lei, în anul 2018 se vor aplica la salariul minim brut de 1900 lei.

Astfel, în anul 2018 salariile angajaţilor din Primăria Eforie nu se vor reduce ca urmare a aplicării prevederilor OUG nr. 79/2017 pentru modificarea şi completarea Legii nr. 227/2015, prin care se prevede că obligaţia achitării în totalitate a contribuţiilor la pensii (25% aplicat la salariul brut) şi la sănătate (10% aplicat la salariul brut) este în sarcina angajatului.

Conform art. 11 alin. (4) din Legea 153/2017, nici un angajat al primăriei nu poate depăşi nivelul indemnizaţiei lunare a viceprimarului. Aceasta are nivelul brut de 9500 lei, care concide unui nivel net de 5557 lei. La polul opus se află salariile personalului contractual (paznici, şoferi, arhivar, pompieri, îngrijitor etc.) care pornesc de la un nivel brut de 2527 lei care coincide unui nivel net de 1504 lei.

PRIMĂRIA ORAŞULUI EFORIE